[OPDATERET] Den store Sonos-opdatering er begyndt

Sonos lovede, at den 8. juni blev dagen – og det lader til at de holder, hvad de lovede. Den nuværende Sonos-app på Android og iPhone er nu blevet omdøbt til Sonos S1 Controller – app’en er blevet opdateret her til formiddag. Og senere i dag lander så den nye Sonos-app, der blandt andet åbner op for at nyere Sonos-højttalere kan håndtere hires-lydformater.

[OPDATERET] Sonos S2 er landet. Når du har installeret Sonos S1-opdateringen via App Store eller Google Play, skal du gå ind i Indstillinger –> Systemværktøjer, hvorfra du kan tjekke, om dit system er Sonos S2-kompatibelt. Hvis det er, kan du hente den nye Sonos-app.

Opdateringen kommer også lige i tide til, at Sonos sender tre nye produkter i butikkerne, nemlig den fremragende Dolby Atmos-soundbar Sonos Arc (som vi har anmeldt her) samt opdaterede udgaver af Play:5 (nu Sonos Five) og Sonos Sub. De lander i butikkerne onsdag.

Dagens opdatering bliver den mest gennemgribende nogensinde på Sonos-systemet. Amerikanerne har siden begyndelsen sat en ære i, at selv ældre produkter fortsat fungerer som de nyere, men med dagens opdatering opdeles de ældre og nyere produkter i to kategorier S1 og S2. Ifølge Sonos er de ældre produkter begyndt at hæmme den fortsatte udvikling, da de simpelthen ikke længere kan levere den regnekraft, der er behov for til eksempelvis hires-lydformater.

De ældre S1-produkter vil fortsat fungere og modtage sikkerhedsopdateringer, men de vil ikke længere modtage ny funktionalitet. Det vil fremover være forbeholdt de nyere S2-produkter.

Oversigt over Sonos S1 og S2-kompatible produkter.

Undertegnede har haft mulighed for at køre med betaudgaven af den nye Sonos-app i de seneste uger, i forbindelse med vores anmeldelse af Sonos Arc (der kræver den nye S2-firmware / app). Jeg har taget et par billeder fra brugerfladen, som kan ses her:

[OPDATERET] Den store Sonos-opdatering er begyndt